Staatsamptenaar geskors oor NkandlaPres. Jacob Zuma se privaat woning in Nkandla, KwaZulu-Natal Foto: @power987news, Twitter ŉ Senior werknemer by die departement van openbare werke is die eerste beampte wat geskors is in verband met opgraderings van R246 miljoen aan pres. Jacob Zuma se huis in Nkandla, het die City Press berig. Itumeleng Molosi (58), direkteur van projekte, het skuldig gepleit op aanklag dat hy onreëlmatig kontrakteurs aangestel het en aanskaffingsprosedures verontagsaam het, het die koerant Sondag berig. Dit glo volgens “bronne binne die departement”. Molosi sal glo sy pos behou nadat die departement hom twee maande lank sonder betaling geskors het en ŉ finale skriftelike waarskuwing uitgereik het. Hy het glo verlede Maandag die ooreenkoms onderteken nadat hy die departement in kennis gestel het dat hy van plan is om skuldig te pleit. Hy het glo beamptes, insluitend homself, daarvan beskuldig dat hulle onder druk geswig het om kortpaaie te neem omdat dit die president se huis was. Elf ander beamptes, wat almal deur die Vereniging vir Staatsamptenare (PSA) verteenwoordig word, kan soortgelyke ooreenkomste aangaan om uitgerekte verhore te vermy, het die koerant verder berig. Roshan Lil-Ruthan van die PSA wat die staatsamptenare verteenwoordig, het gesê sy kliënte is van plan om aan die verhore te sê hulle het gevoel hulle is onder druk om die opgraderings aan Nkandla te bespoedig.